Universitat Tècnica de Dresden

TU Dresden (Technische Universität Dresden en alemany, TUD), la Universitat Tècnica de Dresden és una universitat pública d'investigació en Dresden, Alemanya. És la institució d'educació superior més gran a la ciutat de Dresden, la universitat més gran de Saxònia, i una de les universitats més grans d'Alemanya amb 29.000 estudiants en 2024. El nom d'Universitat Tècnica de Dresden s'ha usat sols d'ençà de 1961; nogensmenys, la història de la universitat comença 200 anys abans, en 1828. Això fa que siga un dels col·legis de tecnologia més antics d'alemanya, i una de les universitats més antigues del país, la qual cosa en alemanya hui dia fa referència a instituts d'educació superior que abasten tot el currículum. La universitat és membre del TU9, un consorci de les 9 universitats alemanyes capdavanteres en tecnologia. La universitat és una de les onze universitats alemanyes que superaren la iniciativa d'excel·lència de les universitats alemanyes en 2012, amb la qual cosa obtingué el títol d'"Universitat d'Excel·lència". La Universitat tècnica de Dresden destacà en els tres àmbits de la iniciativa d'excel·lència de les universitats alemanyes (Concepte Futur, escoles de postgrau, Clústers d'Excel·lència). Història En 1828, amb els inicis de la industrialització, l'Escola Tècnica Saxona fou fundada per a formar treballadors qualificats en matèries tecnològiques com per exemple mecànica, enginyeria mecànica i construcció de vaixells. En 1871, l'any en què l'Imperi alemany fou fundat, l'institut fou batejat de nou amb el nom de Reial de Saxònia (Königlich-Sächsisches Polytechnikum). En aquell moment s'introduïren matèries no connectades amb la tecnologia, com la història o les llengües. Envers la fi del s. XIX, l'institut havia evolucionat cap a una universitat que abastava totes les disciplines. L'escola fou nomenada Technische Hochschule (Escola Superior Tècnica) fins 1919- En 1961 rebé el seu nom actual d'Universitat Tècnica de Dresden (Technische Universität Dresden - TU Dresden). Règim nazi El catedràtic Alfred Baeumler declarà la seua ideologia nazi en 1932 i es traslladà a Berlín en 1933. La Unió d'Estudiants alemanys nazi organitzà una crema de llibres a la Columna Bismarck Column al Räcknitzhöhe de Dresden en 1933. Els catedràtics Victor Klemperer, Gustav Kafka, Richard Seyfert i Hans Gehrig foren expelsats de la Universitat o forçats de dimitir. Els catedràtics Harry Dember, Richard von Mises i Paul Tillich, que hi donaren classes, hagueren d'emigrar. RDA Alguns estudiants de la universitat foren jutjats en 1959 en dos judicis polítics. La tercera reforma d'universitats tingué lloc en 1968. La universitat integrà el Col·legi d'Enginyeria de Dresden (Ingenieurshochschule Dresden) en 1986. Després de la reunificació Després de la Reunificació alemanya en 1990, la universitat ja havia integrat el Col·legi d'enginyeria forestal (Forstliche Hochschule), antigament anomenat Reial Academia d'Enginyeria Forestal de Saxònia, ubicat a la propera població de Tharandt. A això seguí la integració del Col·legi de Transport Friedrich List (Hochschule für Verkehrswesen), la facultat de ciències del transport, i l'acadèmia mèdica "Carl-Gustav Carus" (Medizinische Akademie o MedAk abreujat), la facultat de medicina. Algunes facultats foren novament fundades: les facultats de Tecnologia de la Informació (1991), Dret (1991), Educació (1993) i Econòmiques (1993). En 2009 la Universitat Tècnica de Dresden, tots els instituts de Dresden de l'Institut Fraunhofer, la Comunitat Científica Gottfried Wilhelm Leibniz, la Societat Max Planck i el Forschungszentrum Dresden-Rossendorf, aviat incorporat a l'Associació Helmholtz, van publicar una carta d'intencions conjunta amb el nom DRESDEN-Konzept – Sinèrgies de recerca i educació per al desenvolupament d'excel·lència i innovació, que assenyala aspiracions d'elit a escala mundial, i que va ser reconegut com la primera vegada que les quatre grans institucions d'elit de postgrau declaraven la cooperació de campus amb una universitat. Organització La Universitat Tècnica de Dresden té 17 facultats, estructurades en 5 escoles. La majoria de facultats estan ubicades en el campus principal al sud del centre de la ciutat, excepte la Facultat de Medicina, que té el seu campus propi prop del riu Elba a l'est del centre de la ciutat, i el Departament d'Enginyeria Forestal en Tharandt. Ciència L'escola de ciència comprèn cinc facultats: Biologia, Química i Química dels aliments, Matemàtiques, Física, i Psicologia. Les facultats estan totes ubicades al campus principal. En 2006, obrí un nou edifici de recerca per al departament de biologia. En Octubre de 2006, la Deutsche Forschungsgemeinschaft decidí finançar una nova escola de graduats, l'Escola Internacional de Graduats per a Biomedicina i Bioenginyeria i l'anomenat clúster d'excel·lència De les Cèl·lules als teixits i teràpies. Enginyeria L'escola d'enginyeria Sciences comprèn les facultats d'Enginyeria informàtica, ciències de la computació i ciències i enginyeria mecàniques. Aquesta escola és la segona més gran de la universitat i és el cor del que hom anomena Silicon Saxony a Dresden. Humanitats i Ciències Socials L'escola d'humanitats i ciències socials comprèn la Facultat d'Educació, la Facultat d'Arts, Humanitats i Ciències Socials, la Facultat de Lingüística, Literatura i Estudis Culturals. Enginyeria Civil i Mediambiental L'Escola d'Enginyeria Civil i Mediambiental és la més gran a la Universitat Tècnica de Dresden, i comprèn la Facultat d'Arquitectura i Paisatgística, la Facultat d'Enginyeria Civil, la Facultat de Ciències Mediambientals, la Facultat de Transports Friedrich List, i la Facultat de Negocis i Econòmiques. Medicina La Facultat de Medicina Carl Gustav Carus té el seu propi campus a l'est del centre de la ciutat prop del riu Elba. La facultat té un acord de col·laboració amb Partners Harvard Medical International de la Universitat Harvard. Centres d'investigació Centre d'Electrònica Avançada de Dresden. Antic Clúster d'Excel·lència. Centre per a Teràpies Regeneratives de Dresden (CRTD). Antic Clúster d'Excel·lència. Dendro-Instituto Tharandt. Institut Europeu d'Educació de Post-Grau (EIPOS - Europäisches Institut für postgraduale Bildung an der Technischen Universität Dresden e. V.). Institut Europeu de Transport (EVI - Europäisches Verkehrsinstitut an der Technischen Universität Dresden e. V.) Centre d'Investigació Hannah Arendt per a la recerca sobre el totalitarisme (HAIT - Hannah-Arendt-Institut für Totalitarismusforschung an der Technischen Universität Dresden e. V.). Centre per a Cultura mediàtica (MKZ - Medienkulturzentrum Dresden e. V. an der TU Dresden). Centre per a la Recerca sobre Mecànica d'Estructures i Materials (SWM - Struktur- und Werkstoffmechanikforschung Dresden GmbH an der Technischen Universität Dresden). Escola d'Estudis Internationals (ZIS - Zentrum für Internationale Studien). Investigació La Universitat Tècnica de Dresden té una llarga tradició d'investigació en microelectrònica i ciències del transport en la regió de Dresde. No obstant ha establert nous camps de recerca com per exemple la biotecnologia. Biotecnologia i tecnologia mèdica La universitat ha establert una col·laboració duradora amb laInstitut Max Planck de Biologia Molecular i Cel·lular i Genètica en l'àmbit de bioenginyeria molecular. Com a part de la iniciativa d'excel·lència a les universitats alemanyes, la Deutsche Forschungsgemeinschaft decidí fundar el Clúster d'Excel·lència "De Cèl·lules a Teixits i Teràpies: Enginyeria de la base cel·lular de la regeneració" (ara Zentrum für Regenerative Therapien Dresden), així com a una nova escola de graduació, l'Escola Internacional de Graduació per a Biomedicina i Bioenginyeria de Dresden, amb al voltant de 300 estudiants. El CRTD junt amb el Centre de Biotecnologia (BIOTEC) i el Centre per a Bioenginyeria Molecular (B CUBE) formen part del Centre per a Bioenginyeria Molecular i Cel·lular (CMCB) com a unitat central científica de la Universitat Tècnica de Dresden. El Centre de Biotecnologia (BIOTEC) és un centre interdisciplinari únic centrat en la recerca i la docència en bioenginyeria molecular. Acull grups de recerca internacionals de primer nivell dedicats a la genòmica, la proteòmica, la biofísica, les màquines cel·lulars, la bioenginyeria de teixits i la bioinformàtica. La recerca del CRTD i del BIOTEC es complementa amb la del B CUBE, que té com a objectiu aprendre de la natura i traduir els nous coneixements en aplicacions tecnològiques. Magnetisme i ciències de la matèria La Deutsche Forschungsgemeinschaft financia la recerca en l'àrea de la influència del flux electromagnètic a la metalúrgia, la formació de cristall artificial i l'electroquímica. Altre camp de recerca és l'efecte Meissner i les fibres artificials (tèxtil). Micro i nanotecnologia Silicon Saxony és el clúster més gran d'indústries microelectròniques a Europe. La TU Dresden s'incorpora en aquesta xarxa amb tres departaments de les facultats d'Enginyeria Elèctrica i de Ciències. Juntament amb el Centre Fraunhofer de Tecnologies Nanoelectròniques (CNT), representa una de les universitats capdavanteres en el camp de la nanotecnologia. També hi ha una cooperació de recerca amb alguns àmbits de semiconductors de la Universitat de Freiberg. El maig de 2012 es va fundar el Helmholtz-Kolleg NANONET. Negocis i Economia En col·laboració amb la Universitat Tècnica de Dresden, l'Institut Ifo per a Recerca Econòmica (Ifo Institut für Wirtschaftsforschung e.V.) està investigant el desenvolupament econòmic a Alemanya de l'Est. La universitat pertany a un consorci d'universitats europees que ofereixen el programa doctoral conjunt Erasmus IT4BI-DC per a intel·ligència de negoci. Altres àrees d'investigació La Deutsche Forschungsgemeinschaft dóna suport a la universitat en molts àmbits i la Universitat Tècnica de Dresden coopera estretament amb institut de recerca famosos com ara l'Institut Fraunhofer, la Comunitat Científica Gottfried Wilhelm Leibniz i la Societat Max Planck. Neuromorphic computing facility La Universitat Tècnica de Dresden rebé una subvenció de huit milions d'euros per part de la UE, dins del Human Brain Project per a construir una supercomputadora SpiNNaker de segona generació. Rànquings La universitat Tècnica de Dresden és reconeguda en diversos sistemes de ranking universitaris. Segons el QS World University Rankings per a 2024, la universitat ocupa la posició 246 globalment i 16 a nivell nacional. El Times Higher Education World University Rankings per a 2024 situa la institució en el lloc 161 globalment i 16 a nivell nacional. Dins del ARWU World Rankings per a 2023, la posició de la universitat està entre les 201–300 globalment, i entre les 10 i 19 a nivell nacional. Segons el QS World University Rankings de 2019 referit a Enginyeria i Tecnologia, la universitat té la posició 113 a nivell mundial i 5 en Alemanya. Segons el Times Higher Education World University Rankings de 2019, la universitat ocupa la posició 90 a nivell mundial respecte a enginyeria i tecnologia. Així mateix, segons Reuters, la universitat ocupà la posició 79 en la llista de 'Universitats més innovadores' en 2019. El rànquing d'Eduniversal de les escoles de negocis situa la Facultat de Negocis i Economia de la universitat amb 3 de 5 palmes d'excel·lència. Segons el rànquing universitari de 2016 de la revista empresarial alemanya Wirtschaftswoche, la universitat va ocupar el setè lloc a Alemanya en informàtica i enginyeria mecànica i el sisè lloc a Alemanya en informàtica de negocis i gestió d'enginyeria. La universitat no va obtenir el primer lloc en cap de les matèries classificades: Administració d'empreses, Informàtica empresarial, Gestió d'enginyeria, Ciències naturals, Informàtica, Enginyeria elèctrica, Enginyeria mecànica i Economia. Cooperacions internacionals Com a una de les primeres universitats en Alemanya ha obert una delegació a Hanoi, Vietnam que ofereix un curs de màster en mecatrònica. També manté una col·laboració estreta amb les universitats més capdavanteres del món, com per exemple la Universitat de Boston, la Universitat de Georgetown, l'escola mèdica de la Universitat Harvard, la Universitat Tongji i la POSTECH. Estudiants General Dels 29.000 estudiants de l'any 2024, el 27 % estaven matriculats a l'Escola d'Enginyeria Civil i del Medi Ambient, el 25 % estudiaven Ciències de l'Enginyeria, el 12 % Ciències Naturals i Matemàtiques, l'11 % Medicina i el 10 % Humanitats i Ciències Socials. El 15 % restant d'estudiants estaven matriculats en programes de formació de professorat. A la promoció del 2022–2023, aproximadament el 45 % del cos estudiantil provenia de Saxònia, el 20 % (6.626) d'altres estats federals de l'Alemanya de l'Est, el 18 % (4.306) dels estats federals de l'Alemanya de l'Oest i el 17 % (3.442) d'altres països. Dels estudiants de Saxònia, la cohort es va dividir aproximadament de manera equitativa entre els estudiants de Dresden (14,7 %), de l'àrea metropolitana de Dresden (15,5 %) i d'altres parts de Saxònia (14,5 %). Estudiants internacionals El 2024, el 20 % del cos estudiantil estava representat per estudiants internacionals de 128 països diferents. L'escola participa en el programa Erasmus. La llengua d'instrucció per a la majoria de cursos és l'alemany, amb l'excepció dels 26 graus en anglès de la universitat. Per preparar-se per a l'admissió a la universitat, molts estudiants estrangers assisteixen a cursos d'alemany a l'escola de llengües afiliada a la universitat TUDIAS-Sprachschule. L'Oficina Internacional de la Universitat és responsable de gestionar les sol·licituds d'ingrés internacionals i té informació per a estudiants futurs. Diverses activitats per a estudiants internacionals faciliten la seva integració i ajuden els estudiants a trobar nous amics. Cal destacar que l'«Erasmus-Initiative TU Dresden» ofereix moltes activitats en grup durant tot el semestre que són obertes a tots els estudiants (no només als participants Erasmus). Un programa gestionat per estudiants, el LinkPartnerProgramm, emparella cada estudiant internacional interessat amb un estudiant alemany, per ajudar-los amb les preguntes que sorgisquen durant les primeres setmanes, ja siga sobre la matrícula de cursos o qualsevol altra qüestió que puguin tenir. Grups d'activitats artístiques Entre els molts grups de la TU Dresden hi ha quatre grans conjunts. Aquests quatre inclouen el grup de teatre Die Bühne, que té un petit conjunt dirigit per professionals, i el grup de dansa popular Folkloretanzensemble Thea-Maass, dedicat a revifar els estils regionals de dansa. Els dos darrers grups són de llarg els més grans i són el cor universitari i l'orquestra universitària, tots dos amb membres estudiants i no estudiants de totes les edats. El 1997, una part de l'orquestra universitària es va escindir per formar un conjunt de cambra, la TU-Kammerphilharmonie, i com que està format gairebé exclusivament per estudiants, el conjunt assaja i actua només durant el curs acadèmic. Cadascun d'aquests conjunts principals actua una mitjana d'una a quatre vegades per semestre. Aquestes actuacions se solen fer a Saxònia, però ocasionalment també són internacionals. Finançament La universitat en l'actualitat està desenvolupant noves estratègies per a esdevenir més independent del finançament estatal i tenir més llibertat per a la presa de decisions. La Universitat Tècnica de Dresden és la tercera universitat d'Alemanya en fons rebuts de tercers, destacant la seua habilitat per a obtenir finançament de socis del sector de la indústria. En 2004, 3.564 projectes foren finançats amb 104,1 milions d'euros per part de fonts externes diferents a les estatals. Té així mateix una de les xifres més altes d'ingressos provinents de socis industrials. Punts d'interès Jardí botànic de la Universitat Forstbotanischer Garten Tharandt, l'arborètum històric de la universitat Arxius de la universitat Referències